A Ceglédi TV Közhasznú Nonprofit Kft. összefoglalója

a Tulajdonosi Bizottság részére

2025 május

Ceglédi Televízió:

2025 május hónapjában is menetrend szerint zajlottak a televízió napi műsorai, minden hétköznap elkészültek időben a Híradó adásai, a Háttér és a sportközvetítések is. A múlt hónap folyamán műszaki hiba lépett fel az adás bejátszó számítógépnél, amelyet ideiglenesen sikerült áthidalni, de új gép beszerzését kellett elindítanunk, amelyre kértünk be ajánlatokat. Eddig az látszik, hogy ez egy kb. 600 ezer forint + Áfa körüli beruházás lesz. A stúdióban használt krán vezérlésében is műszaki hiba jelentkezett, amit vizsgálunk és megpróbáljuk a legolcsóbban megoldani. Sajnos a stúdió világítás vezérlő panelja is elfüstölt, ennek pótlását is elindítottuk, ez egy kb. 100 ezer forintos tétel lesz. A televízió épületében és a moziban is elvégeztettük a klíma berendezések tisztítását.

Több év csatározása és vitája után sikerült végre elfogadtatnunk a Youtube üzemeltetőjével, hogy ha már reklámokat helyeznek el a tartalmainkban, fizessen is nekünk, mint tartalomgyártónak. Igaz pénzügyileg apró sikernek tekinthető, de az első 2000 forintunkat már el is számolták a hónapban.

Cegléd App:

A városi applikáció átalakítása zajlik a háttérben, folyamatosan egyeztetünk a fejlesztő céggel, számos kérésünket már meg is oldották, vannak még nyitott kérdések, de kaptunk ígéretet ezek megoldására is.

Ceglédi Hírmondó:

A Ceglédi Hírmondó politikusi rovatában továbbra is problémát okoz az egyenlő felület biztosítása, hiszen lassan már senki nem hajlandó tartani magát a korábban megbeszélt fél oldalas terjedelemhez. Mivel a szerkesztőség továbbra sem szeretne a politikusok írásaiból kivenni, elhagyni részeket, így csak ahhoz tudunk folyamodni, hogy változtatunk a betűméreten annak érdekében, hogy a hosszabb írások is beleférjenek fél oldalba.

George Pal Filmszínház:

Májusban is ingadozó volt a George Pal Filmszínház látogatottsága, de a jobban sikerült hetek sem tudták megközelíteni a januári forgalmat. Ezt különböző tematikájú előadásokkal igyekeztünk kompenzálni, így bérleti díj fejében több sikeres programot bonyolítottunk. Ezek azonban csak némileg tudták mérsékelni a bevétel kiesést. Továbbra is igyekszünk iskolai és nyugdíjas vetítésekkel, különböző tematikájú programokkal kitölteni a sikerfilmek hiánya okozta űrt.

Májusban megrendeztük a IX. Ceglédi Filmfesztivált, amelyre 82 filmet neveztek az alkotók. Szerencsére nem kellett elhalasztani az eredetileg tervezett időpontról, mert a zsűri végül is megoldotta kérdést, egy hét alatt sikerült mindenkinek végig néznie a filmeket. A zsűri elnöke idén Márta István volt, aki elismerőleg szólt a rendezvényről, és remélhetőleg ő és a zsűri többi tagja is tovább viszik a ceglédi fesztivál és a város jó hírét az országban.

Cegléd, 2025.06.02. Pap Zsolt

ügyvezető-főszerkesztő

Ceglédi TV Közhasznú Nonprofit Kft.